既作飄風行十有七日風雨倍前乃賦後篇
作者：釋居簡
朝代：宋

paragraphs: 夏首魃爲虐，種插喧戽車。
駸駸六七月，原野皆菁華。
再拜田祖賜，熨帖海若家。
大有課水耨，小康占山畬。
因依瞻江雲，西北起礮車。
歸來省戶牖，綢繆亟撐叉。
須臾眂溝壍，揞塞深搔杷。
大塊果噫欠，天闊誰能遮。
水立十丈渾，吹沙復流沙。
江海尚若此，柰此箇稌花。
再駕纔浹旬，怒很尤雄夸。
簷聲挾霶𩃱，谷口應{含牙}谺。
豈其發育初，繼以肅殺加。
吹噓咸失中，刑賞仍過差。
鄉來赤壁火，萬艘沈碧涯。
鬼操逃天誅，不勦殘賊芽。
巽二死餘責，噬臍徒咨嗟。
矯矯水中龍，浮硤千萬艖。
尺箠笞獨夫，鼎足成一家。
至今說蜚廉，慷慨徒拜嘉。
云胡艱難際，狂暴相紛拏。
耕夫日懸懸，饁媼霜髿髿。
欲刈爭淬鐮，欲穫競整耞。
私償憂并吞，官輸虞扑撾。
妄冀豐民天，仰天號且呀。
反吹果何道，身正心不瑕。
譊譊沸蒭蕘，靜默宜無譁。
聰明弗遐棄，試以置齒牙。
千慮貴一得，何必棼於麻。
更詰姬旦鬼，勿謂東山賒。